་ལེན་པ་དགོས།  ། ཞེས་གསུངས་པ་ལྟར།  ཆོས་སྒྲུབ་པའི་ཕྱི་ནང་གི་མཐུན་རྐྱེན་ཐམས་ཅད་ཚང་བའི་རྟེན་བཟང་ཁྱད་པར་ཅན་རྙེད་པ་འདི་ནི་ཡིད་བཞིན་གྱི་ནོར་བུ་རིན་པོ་ཆེ་ལས་ཀྱང་ལྷག་པ་ཡིན།  དེའི་རྒྱུ་མཚན་ཡང་ཡིད་བཞིན་གྱི་ནོར་བུས་ཚེ་འདིའི་དབུལ་བ་སེལ་བ་ཙམ་ལས་ཕྱི་མ་ཕན་ཆད་ཀྱི་དོན་སྒྲུབ་མི་ནུས།  དལ་འབྱོར་གྱི་རྟེན་འདིའི་སྟེང་ནས་མངོན་(༢)མཐོ་ལྷ་མིའི་རྟེན་བཟང་དང་།  ངེས་ལེགས་ཐར་པ་དང་ཐམས་ཅད་མཁྱེན་པའི་གོ་འཕང་གང་ཞིག་སྒྲུབ་འདོད་ནའང་སྒྲུབ་ནུས་པས་ཁྱད་པར་དུ་འཕགས་པ་ཡིན།  བཞི་བརྒྱ་པ་ལས།  ཕལ་མོ་ཆེ་ཡི་མི་རྣམས་ནི།  ། དམ་པ་མ་ཡིན་ཕྱོགས་ཡོངས་འཛིན།  ། དེས་ན་སོ་སོ་སྐྱེ་བོ་ནི།  ། ཕལ་ཆེར་ངེས་པར་ངན་འགྲོར་འགྲོ།  ། ཞེས་དང་།  སྤྱོད་འཇུག་ལས་ཀྱང་།  དེ་ཉིད་ཕྱིར་ན་བཅོམ་ལྡན་གྱིས།  ། རྒྱ་མཚོ་ཆེར་གཡེངས་གཉའ་ཤིང་གི། བུ་གར་རུས་སྦལ་མགྲིན་ཆུད་ལྟར།  ། མི་ཉིད་ཤིན་ཏུ་ཐོབ་དཀར་གསུངས།  ། ཞེས་གསུངས་པ་ལྟར་རྒྱུ་དཔེ་ངོ་བོ་གང་གི་སྒོ་ནས་བསམ་ཡང་ཤིན་ཏུ་རྙེད་པར་དཀའ་བའི་ཚུལ་བསམས་ཤིང་།  རྟེན་བཟང་པོ་འདི་ཡང་རིང་དུ་མི་གནས་པར་མྱུར་དུ་འཆི་བར་འགྱུར་བ་ནི་ཚོམས་ལས།  ལ་ལ་རྒན་དང་ལ་ལ་གཞོན།  ། ལ་ལ་དར་ལ་བབ་པའི་མི།  ། རིམ་གྱིས་རབ་ཏུ་འགྲོ་འགྱུར་ཏེ།  ། འབྲས་བུ་སྨིན་པ་ལྷུང་བ་བཞིན།  ། ཞེས་གསུངས་པ་ལྟར་རེད།  དེས་ན་འཆི་བ་ཐོག་ཏུ་མ་བབས་པའི་གོང་འདིར་སྙིང་པོ་ཅི་ལོན་ཞིག་བྱེད་དགོས།  དེ་ཡང་ལྷག་པའི་ལྷ་མཆོག་ཅིག་ལ་བསྟེན་ནས་མདོ་སྔགས་ཡོངས་སུ་རྫོགས་པའི་ལམ་བཟང་ལ་ཐོས་བསམ་སྒོམ་པས་སྒྲུབ་པ་ལྷུར་ལེན་པ་ཞིག་དགོས།  དེ་ལ་ལྷག་པའི་ལྷའི་སྒོམ་བཟླས་ལ་དབང་བ་ལ།  དེའི་སྐུ་གསུང་ཐུགས་ཀྱི་རྗེས་གནང་ལེགས་པར་ནོད་དགོས་པས།  ད་ལམ་སྐབས་སུ་བབས་པ་ཁྲོ་བོའི་དབང་པོ་རྡོ་རྗེ་ཤུགས་ཀྱི་རྗེས་གནང་གི་རིམ་པ་འབུལ་བ་ལ།  ཇི་སྐད་དུ།  བླ་མ་ལྔ་བཅུ་པ་ལས།  མདུན་དུ་དུལ་བར་འདུག་པ་དང་།  ། གོས་སོགས་ཚུལ་ནི་བསྡམས་པ་དང་།  ། པུས་བཙུགས་ཐལ་མོ་སྦྱར་ནས་ནི།  ། ཉན་སོགས་འདོད་པས་གསོལ་གསུམ་གདབ།  ། ཅེས་གང་གསུངས་པ་ལྟར།  གསོལ་བ་ལན་གསུམ་འདེབས་དགོས་པས་ཕྱག་སྟོང་པ་མིན་པར་མེ་ཏོག་དང་བཅས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་མཛོད།  མི་བཟད་འཁོར་བས་འཇིགས་པ་དག་ནི་དེ་རིང་ཉིད་ནས་རྒྱལ་བ་རྣམས་ལ་སྐྱབས་སུ་ལྷག་པར་མཆི།  ། ཁྱོད་ཀྱི་ཞབས་ཀྱི་ཆུ་སྐྱེས་ངེས་པར་(༣)སྲིད་པའི་འཇིགས་འཕྲོག་དག་ལ་ལུས་ངག་སེམས་ནི་དག་པས་སོ།  ། ལན་གཉིས།  གསོལ་འདེབས་གསུམ་པ་རྫོགས་པ་དང་དུས་མཉམ་དུ་སློབ་དཔོན་གྱིས་དགྱེས་བཞིན་དུ་ཞལ་གྱིས་བཞེས་བྱུང་སྙམ་དུ་དགའ་སྤྲོ་དང་བཅས་གསུམ་པའི་ཡང་རྗེས་ཟློས་མཛོད།  མི་བཟད་྾སྐྱབས་འགྲོ་ལ་སོགས་པ་ཡན་ལག་བདུན་ནམ་སྔགས་ཀྱི་རྒྱུན་བཤགས་ལན་གསུམ་མཛད་དགོས་པས་འདིའི་རྗེས་ཟློས་མཛོད།  སྲིད་འགྲོ་ཉམ་ངར་བྱིས་པའི་བློ་ཡིས་ནི།  ། ཤིན་ཏུ་མི་བཟད་སྡིག་པ་གང་བགྱིས་པ།  ། སྟོབས་བཅུ་མངའ་བའི་སྤྱན་སྔར་མཆིས་ནས་ནི།  ། སྡིག་པ་དེ་ཀུན་སོ་སོར་བཤགས་པར་བགྱི།  ། རྫོགས་སངས་རྒྱས་དང་བྱང་ཆུབ་སེམས་དཔའ་རྣམས་དང་འཕགས་པའི་ཚོགས་ཀྱིས་རྣམ་མང་དགེ་བ་གང་མཛད་པ།  ། དེ་དག་མཐའ་དག་ལ་ནི་སྡིག་པ་རྣམ་བྲལ་བྱང་ཆུབ་སྤྱོད་ལ་རྗེས་སུ་གནས་པའི་རྗེས་ཡི་རང་།  ། སངས་རྒྱས་ཆོས་དང་དགེ་འདུན་སྲིད་པའི་འཇིགས་འཕྲོག་ལ་ཡང་བྱང་ཆུབ་བར་དུ་བདག་ནི་སྐྱབས་སུ་མཆི།  ། དག་པ་གསུམ་གྱིས་བདག་གི་དངོས་འབུལ་ཆོས་ཀྱི་འཁོར་ལོ་བསྐོར་ཞིང་མྱ་ངན་མི་འདའ་བཞུགས་སུ་གསོལ།  ། རྫོགས་སངས་རྒྱས་སུ་བདག་གྱུར་ཅིག་ཅེས་འདིར་ནི་སྨོན་ལམ་སེམས་ཅན་དོན་གྱི་སླད་དུ་བདག་བགྱིད་དོ།  ། ལན་གསུམ།  དེས་རྒྱུན་བཤགས་སོང་ནས་རིགས་དྲུག་གི་སྡོམ་པ་བཟུང་བ་འདིའི་རྗེས་ཟློས་མཛོད།  ། འདོད་པའི་རྡོ་རྗེ་ལ་ནི་རྡོ་རྗེ་དྲིལ་བུ་ཕྱག་རྒྱ་བླ་མ་དག་ཀྱང་སྤྱི་བོས་བཟུང་བར་བགྱི།  ། རིན་ཆེན་ལ་ནི་སྦྱིན་པ་སྦྱིན་བགྱི་འཁོར་ལོ་འདི་ལ་རྒྱལ་བ་མཆོག་གི་དམ་ཚིག་བསྐྱང་བར་བགྱི།  ། རལ་གྲི་ལ་ནི་མཆོད་པ་བགྱི་སྟེ་གསལ་བར་ཆུ་སྐྱེས་རིགས་ལ་སྡོམ་པ་དག་ནི་བསྐྱང་བར་བགྱི།  ། སེམས་ཅན་རྣམས་ནི་ཐར་པའི་སླད་དུ་རྒྱལ་བ་བསྐྱེད་མཛད་རིགས་ལ་བྱང་ཆུབ་བདག་གིས་བསྐྱེད་པར་བགྱི།  ། ལན་གཉིས།  རྗེས་ཟློས་གསུམ་པའི་སྐབས་སུ་རིགས་དྲུག་གི་སྡོམ་པ་སྔར་མ་ཐོབ་པ་ཞིག་ཡིན་ན་གསར་དུ་ཐོབ་པ་དང་།  ཐོབ་ཟིན་ཉམས་པ་སོར་ཆུད་པ་དང་།  མ་ཉམས་པ་རྣམས་གོང་འཕེལ་དུ་གྱུར་སོང་སྙམ་དུ་གསུམ་པའི་ཡང་རྗེས་ཟློས་མཛོད།  འདོད་པའི་྾འབྲུ་གསུམ་གྱིས་བྱིན་གྱིས་རླབས་པའི་བདུད་རྩི་འབྱིན་བྱུང་སྙམ་པའི་མོས་པ་མཛོད་ཅིག། ཨོཾ་ཨཱཿཧཱུཾ།  སློབ་དཔོན་གྱིས་གནས་རྣམས་སུ་བཀོད་པའི་རྡོ་རྗེ་རྣམས་ལས་རྡོ་རྗེ་འབར་བའི་འོད་ཟེར་འཕྲོས།  སློབ་དཔོན་རྡོ་རྗེའི་སྐུར་གྱུར་ནས་སེམས་ཅན་རྣམས་དང་།  སློབ་མ་ཁྱེད་རང་རྣམས་ལ་ཉེ་བར་འཚེ་བར་བྱེད་པའི་བདུད་དང་བར་དུ་གཅོད་པར་བྱེད་པའི་བགེགས་ཀྱི་ཚོགས་རྣམས་མ་ལུས་པར་བསྲེག་པར་མཛད་སོང་སྙམ་པའི་ཐུགས་འདུན་བརྟན་པོ་མཛོད།  ཨོཾ་ཨཱཿཧཱུཾ་ཧོ་ཧཾ་ཀྵཿཔྲཛྙཱོ་པཱ་ཡ་ཨཱཏྨ་ཀ། ཀཱ་ཡ་ཝཱཀ་ཙིཏྟ་ཛྙཱ་ན་ཨ་དྷི་པ་ཏེ།  མ་མ་ཀཱ་ཡ་ཝཱཀ་ཙིཏྟ་ཛྙཱ་ན་བཛྲཾ་བཛྲཱ་མྲྀ་ཏ་སྭ་བྷཱ་ཝཾ་ཀུ་རུ་ཀུ་རུ་སྐན་དྷ་དྷ་ཏྭཱ་ཡ་ཏ་ནཾ་ནིཿསྭ་བྷཱ་ཝཾ་སྭཱ་ཧཱ།  རང་གི་གཙུག་(༤)ཏོར་དུ་ཝཾ་ཡོངས་སུ་གྱུར་པ་ལས་རྡོ་རྗེ་ཟླ་བའི་དཀྱིལ་འཁོར་ཆ་བཅུ་དྲུག་ཡོངས་སུ་རྫོགས་པ།  དེས་གཙུག་ཏོར་ནས་རྐང་སེན་གྱི་བར་རང་གི་ལུས་སྦྲུལ་བཤུན་པ་བརྗེས་པ་བཞིན་དུ་ལན་གསུམ་དོར་ཏེ།  རང་གི་ལུས་ཟླ་བའི་དཀྱིལ་འཁོར་ལྟར་དཀར་བར་གྱུར།  ཨོཾ་སྭ་བྷཱ་ཝ་ཤུདྡྷཱ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ།  རང་གི་དཔྲལ་བར་ཟླ་བའི་དཀྱིལ་འཁོར་དཀར་པོ་ལ་ཨོཾ་དཀར་པོ་ལས་རྡོ་རྗེ་དཀར་པོ་རྩེ་མོ་བཅུ་བདུན་པ།  མགྲིན་པར་ཉི་མའི་དཀྱིལ་འཁོར་དམར་པོ་ལ་ཨཱཿདམར་པོ་ལས་རྡོ་རྗེ་དམར་པོ་རྩེ་མོ་སུམ་ཅུ་རྩ་གསུམ་པ།  སྙིང་གར་སྒྲ་གཅན་གྱི་དཀྱིལ་འཁོར་ནག་པོ་ལ་ཧཱུཾ་ནག་པོ་ལས་རྡོ་རྗེ་ནག་པོ་རྩེ་མོ་དགུ་པ།  ལྟེ་བར་དུས་མེའི་དཀྱིལ་འཁོར་སེར་པོ་ལ་ཧོཿསེར་པོ་ལས་རྡོ་རྗེ་སེར་པོ་རྩེ་མོ་དྲུག་ཅུ་རྩ་ལྔ་པ།  གཙུག་ཏོར་དུ་ནམ་མཁའི་དཀྱིལ་འཁོར་ལྗང་ཁུ་ལ་ཧཾ་ལྗང་ཁུ་ལས་རྡོ་རྗེ་ལྗང་ཁུ་རྩེ་ལྔ་པ།  གསང་བར་ཡེ་ཤེས་ཀྱི་དཀྱིལ་འཁོར་སྔོན་པོ་ལ་ཀྵཿསྔོན་པོ་ལས་རྡོ་རྗེ་སྔོན་པོ་རྩེ་མོ་སུམ་ཅུ་རྩ་གསུམ་པ།  རྡོ་རྗེ་དེ་རྣམས་ལས་རྡོ་རྗེ་འབར་བའི་འོད་ཟེར་ཕྱོགས་བཅུར་འཕྲོས།  བདག་ཉིད་རྡོ་རྗེའི་སྐུར་གྱུར་ཅིང་།  སེམས་ཅན་རྣམས་ལ་རྣམ་པར་འཚེ་བར་བྱེད་པའི་བདུད་དང་།  བགེགས་ཀྱི་ཚོགས་རྣམས་ངེས་པར་བསྲེག་པར་གྱུར།  ཨོཾ་ཨཱཿཧཱུཾ་ཧྲཿཕཊ།  གང་མང་།  ངེད་ཀྱིས་ལེགས་པར་བསྒྲུབས་ཟིན་པའི་མདུན་བསྐྱེད་ཀྱི་ཚོམ་བུ་ཁྲོ་བོའི་དབང་པོ་རྡོ་རྗེ་ཤུགས་གཙོ་རྐྱང་སྡེ་དྲུག་སྲུང་མའི་ཚོགས་དང་བཅས་པ་མངོན་སུམ་དུ་བཞུགས་པའི་མོས་པ་མཛོད།  ད་རྗེས་གནང་གི་གཞི་འགོད་པ་ལ་སློབ་མའི་ལུས་སྦྱངས་ཏེ།  སློབ་མ་རེ་རེ་ནས་ཁྲོ་བོའི་དབང་པོ་རྡོ་རྗེ་ཤུགས་ཡན་ལག་བཞི་ཚོགས་སུ་བསྐྱེད་དགོས་པས།  ངེད་ཀྱི་ཆོ་གའི་ཚིག་རིས་དང་མཐུན་པའི་ཐུགས་འདུན་མ་གཡེངས་པར་མཛོད་ཅིག། སློབ་དཔོན་གྱི་ཐུགས་ཀའི་འོད་ཀྱིས་སློབ་མའི་ལུས་སྦྱངས།  སྟོང་པའི་ངང་ལས་སློབ་མ་རྣམས་ཀྱི་རང་རང་གི་གོ་སར་རྡོ་རྗེ་རྭ་བའི་དབུས་ན་ཨོཾ་པཾ་བི་ཤྭ་བཛྲ་པདྨཾ་ཀུ་རུ་ཀུ་རུ་སྭཱ་ཧཱ།  དེའི་ལྟེ་བར་ཉི་མའི་གདན་ཨོཾ་ར་བཛྲ་སུཪྻ་བཛྲ་སུཪྻ་ཨ་ས་ནཾ་ཀུ་རུ་ཀུ་རུ་སྭཱ་ཧཱ།  དེའི་སྟེང་དུ་ཧཱུཾ་ལས་རྡོ་རྗེ་ནག་པོ་རྩེ་ལྔ་པ་ཡོངས་སུ་གྱུར་པ་ལས་སློབ་མ་རྣམས་རེ་རེ་ནས་ཁྲོ་བོའི་དབང་པོ་རྡོ་རྗེ་ཤུགས་྾མི་བསྐྱོད་པས་དབུ་བརྒྱན་པར་གྱུར།  དེ་ཡན་གྱིས་རྗེས་གནང་གི་སྔོན་འགྲོ་སོང་།  ད་དངོས་གཞིའི་རིམ་པ་ལ་སྐུའི་རྗེས་གནང་གི་དོན་དུ་ཐུགས་འདུན་མ་གཡེངས་པར་མཛོད།  སློབ་དཔོན་དང་།  མདུན་བསྐྱེད་ཀྱི་དཔྲལ་བ་ནས་ཀླུ་བཅུ་དང་།  འབྱུང་པོ་བཅུ་དཔག་ཏུ་མེད་པ་སྤྲོས་ནས་སློབ་མ་རྣམས་ཀྱི་དཔྲལ་བར་ཐིམ།  སྐུ་རྡོ་རྗེའི་བྱིན་རླབས་ཐམས་ཅད་སློབ་མ་རྣམས་ཀྱི་ལུས་ལ་ཞུགས་པར་གྱུར།  རོལ་མོའི་སྒྲ་བྱ།  དེས་སྐུའི་(༥)རྗེས་གནང་སོང་།  གསུང་གི་རྗེས་གནང་ནི།  སློབ་དཔོན་དང་།  མདུན་བསྐྱེད་ཀྱི་མགྲིན་པ་ནས་ཕྱོགས་སྐྱོང་བཅུ་དང་གཟའ་བཅུ་སྤྲོས་ཏེ།  སློབ་མ་རྣམས་ཀྱི་མགྲིན་པར་ཐིམ།  གསུང་རྡོ་རྗེའི་བྱིན་རླབས་ཐམས་ཅད་སློབ་མ་རྣམས་ཀྱི་ངག་ལ་ཞུགས་པར་གྱུར།  གསུང་གི་རྗེས་གནང་སོང་།  བཟླས་ལུང་གི་དོན་དུ་དམིགས་པ་འདི་བཞིན་མཛོད་ཅིག། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་ཀྱི་ཐུགས་ཀར་ཕོག། ཐུགས་རྒྱུད་བསྐུལ་ཐུགས་ཀའི་སྔགས་ཕྲེང་ལས་སྔགས་ཕྲེང་གཉིས་པ་ཆད།  ཞལ་ནས་ཐོན།  ཁྱེད་རང་རྣམས་ཀྱི་ཞལ་དུ་ཞུགས་སྙིང་གར་དམ་ཚིག་སེམས་དཔའི་རྣམ་པར་འཁོད་པ་ལ་སྔགས་ཕྲེང་གཉིས་པ་ཞིག་དམ་ཚིག་སེམས་དཔའ་ལ་ཡེ་ཤེས་སེམས་དཔའི་ཚུལ་གྱིས་ཞུགས།  སྔགས་ཕྲེང་གསུམ་པ་བྱུང་ནས་དམ་ཚིག་སེམས་དཔའ་ལ་ཡེ་ཤེས་སེམས་དཔའ་དེ་ཉིད་བརྟན་པར་བྱས་སོང་སྙམ་པའི་སྤྱན་དམིགས་དང་བཅས་སྔགས་འདིའི་རྗེས་ཟློས་མཛོད།  ཨོཾ་ཨཱཿཧཱུཾ་ཧོ་ཧཾ་ཀྵ་བཛྲ་བེ་ག་ཧཱུཾ་ཧཱུཾ་ཕཊ།  ལན་གསུམ།  ཁྲོ་བོ་བསྐུལ་བའི་སྔགས་འདིའི་ཡང་རྗེས་ཟློས་མཛོད།  ཨོཾ་ཧཱུཾ་ཀྲོ་དྷ་ཨིན་དྷོ྅ཧཾ།  ཀྲོ་དྷ་ནཾ་ཨ་ཛྙཱ་དཱ་ཡ་ཀ་སྭཱ་ཧཱ།  ཡེ་ཤེས་འབེབས་པའི་སྔགས་འདིའི་ཡང་རྗེས་ཟློས་མཛོད།  ཨོཾ་ཨ་ར་ར་ར་ར།  ལ་ལ་ལ་ལ།  བཛྲ་ཨ་བེ་ཤ་ཡ་ཧཱུཾ།  ལན་གསུམ།  སློབ་དཔོན་དང་།  མདུན་བསྐྱེད་ལ་མེ་ཏོག་གཏོར་བཞིན་དུ་གསོལ་བ་འདེབས་པ་འདིའི་རྗེས་ཟློས་མཛོད།  བཅོམ་ལྡན་བདག་ལ་བསྩལ་ལགས་ཀྱི།  ། བདག་ལ་བསྒོ་བར་མཛད་དུ་གསོལ།  ། ལན་གསུམ།  སློབ་དཔོན་གྱིས་སྔར་གྱི་མེ་ཏོག་དེ་རྣམས་སྔགས་ཀྱི་ཕྲེང་བར་བྱིན་གྱིས་བརླབས་ཏེ་ཁྱེད་རང་རྣམས་ཀྱི་སྤྱི་བོར་བཅིང་བྱུང་སྙམ་པའི་མོས་པ་མཛོད་ཅིག། བཅོམ་ལྡན་འདི་ལ་བསྩལ་ལགས་ཀྱི།  ། འདི་ལ་བསྒོ་བར་མཛད་དུ་གསོལ།  ། གང་མང་།  ཐུགས་ཀྱི་རྗེས་གནང་ནི།  སློབ་དཔོན་དང་།  མདུན་བསྐྱེད་ཀྱི་ཐུགས་ཀ་ནས་ཟད་པར་བཅུ་དང་།  ཁྲོ་བོ་བཅུ་སྤྲོས་ཏེ།  སློབ་མ་རྣམས་ཀྱི་སྙིང་གར་ཐིམ།  ཐུགས་ཀྱི་བྱིན་རླབས་ཐམས་ཅད་སློབ་མ་རྣམས་ཀྱི་སེམས་ལ་ཞུགས་པར་གྱུར།  ཡེ་ཤེས་ཀྱི་རྗེས་གནང་ནི།  སློབ་དཔོན་དང་།  མདུན་བསྐྱེད་ཀྱི་ལྟེ་བ་ནས་ཁྲོ་བོ་རྡོ་རྗེ་ཤུགས་ཉིད་དཔག་ཏུ་མེད་པ་སྤྲོས་ཏེ།  སློབ་མ་རྣམས་ཀྱི་ལྟེ་བར་ཐིམ་པར་གྱུར།  འཕྲིན་ལས་གཏོར་མའི་བཀའ་བསྒོ་བ་ལ།  རྟེན་གཏོར་འདི་ཉིད་ཁྲོ་རྒྱལ་རྡོ་རྗེ་ཤུགས་རྩ་བརྒྱུད་ཀྱི་བླ་མ་སངས་རྒྱས་བྱང་སེམས་ཀྱི་ཚོགས་དང་བཅས་པར་དངོས་སུ་མོས་ནས།  དེ་རྣམས་ལ་མོས་གུས་དུང་དུང་བ་བྱས་པས།  ཁྱེད་རང་རྣམས་ཀྱི་སྤྱི་བོར་བྱོན་ཏེ།  སྡིག་སྒྲིབ་ནད་གདོན་བར་གཅོད་ཐམས་ཅད་སྦྱངས།  ཚེ་དང་བསོད་ནམས་ལ་སོགས་པའི་ཡོན་ཏན་ཐམས་ཅད་འཕེལ་ཞིང་རྒྱས་པར་མཛད།  མཐར་འོད་དུ་ཞུ་ནས་ཁྱེད་རང་རྣམས་ལ་ཐིམ་པས་(༦)ཁྲོ་རྒྱལ་རྡོ་རྗེ་ཤུགས་དངོས་སུ་གྱུར་སོང་སྙམ་པའི་ཐུགས་འདུན་མཛོད།  དེ་ལ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱིས་བྱིན་གྱིས་རློབས་ཤིག། སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་བྱིན་གྱིས་རློབས་ཤིག། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱིས་བྱིན་གྱིས་རློབས་ཤིག། དཔའ་བོ་མཁའ་འགྲོ་ཆོས་སྐྱོང་སྲུང་མ་རྣམས་ཀྱིས་བྱིན་གྱིས་རློབས་ཤིག། ཁྱད་པར་དུ་ཡང་ཁྲོ་རྒྱལ་རྡོ་རྗེ་ཤུགས་ཀྱི་ལྷ་ཚོགས་རྣམས་ཀྱིས་བྱིན་གྱིས་རློབས་ཤིག། རྡོ་རྗེ་སློབ་མ་རྣམས་ཀྱི་ལུས་ཀྱི་ན་ཚ།  སེམས་ཀྱི་སྡུག་བསྔལ་ལ་སོགས་པ་ནང་གི་འགལ་རྐྱེན་བར་གཅོད་ཐམས་ཅད་ཞི་བ་དང་།  མཐུན་རྐྱེན་ཚེ་དང་བསོད་ནམས་དཔལ་འབྱོར་ཕུན་སུམ་ཚོགས་པ་ཐམས་ཅད་འཕེལ་ཞིང་རྒྱས་པ་དང་།  མཆོག་དང་ཐུན་མོང་གི་དངོས་གྲུབ་ཐམས་ཅད་མྱུར་དུ་འགྲུབ་པར་བྱིན་གྱིས་བརླབ་ཏུ་གསོལ།  ཞེས་གསོལ་བ་བཏབ་པས།  དགྱེས་བཞིན་དུ་སློབ་མ་རྣམས་ཀྱི་ལུས་ལ་ཐིམ་པས་བྱིན་གྱིས་བརླབས་པར་གྱུར།  ཛཿཧཱུཾ་བཾ་ཧོཿཧི།  དེ་ཡན་གྱིས་བཅོམ་ལྡན་འདས་རྡོ་རྗེ་ཤུགས་ཀྱི་སྐུ་གསུང་ཐུགས་ཡེ་ཤེས་འཕྲིན་ལས་དང་བཅས་པའི་རྗེས་གནང་སོང་ཟིན་པ་ཡིན།  ད་རྗེས་གནང་གི་སྐབས་ཀྱི་དམ་ཚིག་རྣམས་ཚུལ་བཞིན་སྲུང་བར་ཁས་ལེན་པ་འདིའི་རྗེས་ཟློས་མཛོད།  གཙོ་བོས་ཇི་ལྟར་བཀའ་བསྩལ་བ།  ། དེ་དག་ཐམས་ཅད་བདག་གིས་བགྱི།  ། ལན་གསུམ།  སློབ་དཔོན་ལ་ལུས་བྲན་དུ་འབུལ་བ་འདིའི་ཡང་རྗེས་ཟློས་མཛོད།  དེང་ནས་བརྩམས་ཏེ་བདག་བྲན་དུ།  ། ཁྱེད་ལ་བདག་ནི་འབུལ་ལགས་ན།  ། ཁྱེད་ཀྱིས་སློབ་མར་བཟུང་བ་དང་།  ། ཆ་ཡིས་ཀྱང་ནི་སྤྱད་དུ་གསོལ།  ། དེ་ལྟར་བཅོམ་ལྡན་འདས་ཁྲོ་བོའི་དབང་པོ་རྡོ་རྗེ་ཤུགས་ཀྱི་རྗེས་གནང་བརྒྱུད་ལྡན་བླ་མ་དམ་པའི་ཕྱག་ལེན་བཞིན་དུ་ལེགས་པར་ཕུལ་བའི་བཀའ་དྲིན་གཏང་རག་གི་ཡོན་དུ་ཞིང་ཁམས་འབུལ་བར་ཞུ།  ཞེས་པ་འདི་ནི་པེ་ཅིན་མེས་པོའི་རྒྱལ་ས་ཤིས་ཅའོ་ཀོང་ཡོན་དུ་དྷརྨ་དྷྭ་ཛས་སྦྱར།  མངྒ་ལཾ།